Koningin van Disco | Herriemerrie
Koningin van Disco
31 Desember 1948 – 17 Mei 2012
Ladonna Adrian Gaines was as een van 7 kinders in ‘n baie gelowige familie gebore. Van kleinsaf was sy baie lief daarvoor gewees om te sing. Haar debut was immers in die kerk toe sy net 10 jaar oud was en die een sanger het nie opgedaag nie. Donna het veral naam gemaak met Disco musiek. Sy het haar verhoog naam gekry nadat sy in 1974 met Helmuth Sommer getroud is. Hulle het ‘n dogter saam gehad, maar is geskei nadat sy ‘n affair met Peter Mühldorfer gehad het. Sy het die Sommer verengels na Summer. Donna Summer kon gewis sing en sy het grense geskuif wat verseker ‘n paar mense na hulle harte laat gryp het. So het sy onder andere ‘n groot treffer met Love to Love you Baby in 1975 gehad. ‘n Liedjie wat radiostasies vandag nog huiwerig is om te speel. Die liedjie klink basies na iemand wat ‘n orgasme het. Musikaal baie goed en die mense was mal daaroor. Neil Bogart het byvoorbeeld gevra dat hulle die snit langer maak, sommer die hele een kant van ‘n plaat. Daar kan seker geskimp word dat Donna gewild geraak deur omstredenheid, maar die tannie kon wragtig sing. Blykbaar (ek het dit iewers gelees) het sy later berou gehad vir haar meer gewaagde liedjies. Sy het gevoel dit was nie Christelik nie. Donna se gewildheid het in die 80s begin taan, maar toe het sy reeds ‘n titel gehad wat geen ander van haar kon afvat nie. Die koningin van Disco is gister dood na ‘n lang stryd teen longkanker. Summer het geglo dat sy die kanker opgedoen het weens die giftige deeltjies wat sy ingeasem het na die Twin Towers aanval is. Hoe dit ook al sy, die engele het ‘n stem gekry waarop hulle opreg trots kan wees.
« Soos die palm van jou hand
Olga (19:22:45) : mag sy salig rus. Ek is dol oor love to love you baby, dan moet ek erken, hotstuff, could it be magic en she works hard for the money is ook bakgat.